AG3
Store norske leksikon,Samfunn,Forsvar og sikkerhet,Våpen og militært materiell,Våpen,Håndvåpen
AG3 (forkortelse for Automatgevær 3) er et helautomatisk gevær utviklet av den tyske våpenprodusenten Heckler & Koch, som fra tidlig på 1960-tallet til midten av 2010-tallet var enhetsgevær i det norske forsvaret, og har dermed vært i bruk i alle forsvarsgrener. I Norge ble AG3 produsert på lisens ved Kongsberg våpenfabrikk, som i perioden 1967 til 1974 produserte 253 497 våpen.
AG3 er luftkjølt, rekyldrevet ved rulleforsinkelse, selvladende og kan avgi automatisk eller patronvis ild. Kaliberet er 7,62 x 51 mm, vekten ligger på 4,1 kilo og magasinet tar 20 patroner. Ved helautomatisk ildgivning har våpenet en skuddtakt på 500–600 skudd i minuttet. Geværet er utstyrt med en flammedemper, som var tenkt brukt som utskytningsrør for geværgranater. Våpenet kan i tillegg utstyres med kikkertsikte og bajonett.En variant av AG3, med betegnelsen AG3-F1, har innskyvbar kolbe. Dette skulle gjøre våpenet mer egnet til bruk i kjøretøyoppsatte avdelinger.I 2005 oppgraderte det norske forsvaret 5 000 AG3-er. Våpnene fikk et nytt forskjefte med Picatinny-skinner som ga muligheter for å montere for eksempel vertikalgrep, lykt og laser, samt en kikkertmontasje på toppen av glidekassen med et svenskproodusert Aimpoint Comp M4 rødpunktsikte. Betegnelsen på det modifiserte våpenet er AG3F2.Fra midten av 2010-tallet har AG3 blitt erstattet med Heckler & Kochs mer moderne automatgevær HK416 i alle forsvarsgrener. Les mer i Store norske leksikon håndvåpen automatvåpen Norsk forsvarshistorie